A) INDICTIO CAPITULI GENERALISsacri ordinis cisterciensis anno Domini M. DC. XCIX, die XVIII maii et sequentibus apud Cistercium celebrandi. Nos, frater Nicolaus Larcher, abbas Cistercii, in sacra Facultate Parisiensi doctor theologus, *etc. ut in formula consueta*. Siquidem ex quo clementissimo Deo, qui cum irascitur, suae misericordiae non obliviscitur, pacem terris quam peccata hominum sustulerant, reddere placitum est, omnia quae bello collapsa erant instaurari iam videantur ; cum arva nuper desolata florescere incipiant, dirutae urbes exurgere, iustitia neglecta coli ac dominari ; mirum esse non debet si et religio, bellorum tempestatibus non parum afflicta nec parum deformata, pace tandem recreata pristinas vires primaevamque speciem induere gestiat, si dispersos fideles colligere, polluta templa repurgare, monasteria vastata viduataque reficere satagat, si aris ipsique numini ablatum honorem restitui districtius iubeat. Cum igitur et huius pars officii maxime nos tangat, nec dissimulare possimus bellorum iniuria discordiisque publicis, Ordinis nostri Cisterciensis turbatam quadamtenus fuisse concordiam, deque illius primaeva sanctimonia nonnihil esse delibatum ; quod iam suadet rerumque necessitas postulat, id facere visum est nobis ; indicendum nempe duximus Ordinis nostri Capitulum generale, in quo communi consilio blandientes novitates si quae invectae sint, ablegentur, pravae consuetudines inolitae, excindantur [exscindantur], nubilaque, si quibus infuscatur Ordinis nostri dignitas, procul depellantur. Quae quidem si cum Dei timore, fraternaque, ut par est, charitate tentaverimus, sperare licet a Patre luminum fore ut ipse conatibus aspiret nostris, atque inde Ordo noster Cisterciensis quantus quantus est et sanctior appareat et splendidior ; eapropter Capituli nostri generalis celebrationem apud archicoenobium nostrum Cisterciense totius Ordinis caput, in ducatu Burgundiae et Cabilonensi dioecesi, anno Domini proximo futuro millesimo sexcentesimo nonagesimo nono, die decima octava mensis maii, feria scilicet secunda post dominicam quartam Pascha immediate sequentem, in qua *Cantate* ad introitum missae dici consuevit, vobis omnibus indicendam esse duximus, prout praesentium serie, nostra paterna auctoritate indicimus, ibique dictum Capitulum generale celebrandum convocamus, statuimus ac decernimus. Quo in Capitulo de agendis et reformandis in timore Dei, iuxta regularia Ordinis instituta et constitutiones Apostolicas, ac de aliis multiplicibus et arduis negotiis quae non nisi omnium nostrum consensu, mutua sollicitudine et auctoritate dirimi ac terminari possunt, vobiscum agere, Deo bene iuvante, et tractare intendimus. Ne tamen huic tam sancto operi absolvendo et perficiendo deesse velitis, vos paterno affectu rogamus et hortamur, et nihilominus vobis et cuilibet vestrum districte praecipiendo mandamus in virtute salutaris obedientiae, necnon sub poenis in constitutione Benedicti PP. XII, aliisque arbitrio nostro et Capitulo nostro generali infligendis, quatinus canonico seu legitimo cessante impedimento (de quo per nuntium, sicut etiam de statu monasteriorum vestrae curae commissorum certiores nos faciatis) ad Capitulum generale intra praedictam diem ibi celebrandum conveniatis, ut ea ipsa die mane primam nostram sessionem habere valeamus. Ne ulla vero ignorantiae … *etc.* Iniungimus insuper … *etc.* Prohibemus vero… *etc.* Et quoniam praesentium originale… *etc.* Datum Parisiis in nostro S. Bernardi collegio sub nostra subscriptione, maioris sigilli appensione, et nostri secretarii ordinarii chirographo, die prima iulii, anno Domini millesimo sexcentesimo nonagesimo octavo. Sic signatum. F. Nicolaus abbas generalis Cisterciensis. Et infra : de mandato Rmi D. D. abbatis Cisterciensis generalis. f. Petrus Henriot secretarius ; et sigillatum maiori sigillo eiusdem Rmi D. N. ACTA CAPITULI GENERALIS apud Cistercium celebrati anno domini 1699, die 18 maii et sequentibus. 1.  Quies cientibus bellis ob quorum motus celebrationes Capitulorum generalium quiescere quoque ab anno 1686 debuerunt, iam vero anno 1699 affulgente pace, Rmus D. N. Capitulum generale indixit pro 18 maii et sequentibus celebrandum. Cuius paternis iussibus obtemperantes RR. DD. abbates praefata 18 maii numerose ad dictum Capitulum comparuerunt. Igitur anno et die praefixis, horis matutinis ad ecclesiae chorum Rmus D. N., adm RR. quatuor primi abbates, aliique ad Capitulum praesens pertinentes convenerunt. Qui omnes in Spiritu, intrantes in templum Domini, sacrum de Spiritu Sancto pontificante R. D. abbate de Hemmenroda, fervidis affectibus et devotione singulari, pleno choro, resonante organo, celebrarunt. Finito sacro, ingressi Capitulum hymnum *Veni Creator*, genua in locis suis flectentes, decantarunt, subiunctis versiculis solitis, cum collecta *Actiones nostras*. His finitis, Rmus D. N. dicto *Benedicite*, sedens, sedentibus omnibus, ponderose simul ac facunde insignia Capitulorum elogia ac commoda allegans, peroravit. Tam cantor, accepta a Rmo D. N. benedictione, legit caput ex *Antiquis Diffinitionibus*, caput *Chartae charitatis* et bullam Clementis PP. IV quae incipit *Parvus fons*, modum Capitula generalia celebrandi praescribentis. Quibus lectis, Rmus D. N. cum adm RR. quatuor primis abbatibus, in diffinitorium recesserunt. Interea continuata fuit lectio *Chartae charitatis*, bullae Clementis PP. IV et capituli 2 regulae S. Benedicti. Et facto Diffinitorum aliorumque officialium selectu, ad Capitulum reversi, per D. secretarium Rmi D. N. memorati Diffinitores et officiales praesentis Capituli sunt publicati. 2.  *Diffinitores* : Rmus D. N. [de **Cistercio**], s. th. d., R. D. de Columba, R. D. de Lubens, R. D. Charitate, R. D. de Maris stella monasteriorum abbates. Adm R. D. de **Firmitate**, R. D. de Alna, R. D. de Parisio, R. D. de Pietate, R. D. de Marciliaco monast. abbates. Adm R. D. de **Pontigniaco**, R. D. de S. Sulpitio, R. D. de Pinu, R. D. de Bodelo, R. D. Valle dulci monast. abbates. Adm R. D. de **Claravalle** s. th. d., R. D. de Bello becco, R. D. de Fulcardimonte, R. D. de Hemmenroda, R. D. de Barbereio monast. abbates, Adm R. D. de **Morimundo** s. th. d., R. D. de Precibus, R. D. de S. Urbano, R. D. de Ponte frigido. R. D. de Osseco monast. abbates. *Confessarii* : R. D. de Villario in Bethnach, s. th. d., D. prior titularis de S. Lazaro, s. th. d., D. prior de Morimundo, D. prior de Baugerio, D. prior de Valencia, D. Edmundus Perrot, confess. monial. de Battanto, D. Eugenius Spetz commiss. Super. Germaniae, D. Stephanus Viennot bibliothecarius Cistercii, D. Fredericus Bruslé magister novitiorum. *Magistri caeremoniarum* : R. D. abbas de Petris, R. D. abbas de SS. Crucibus in Catalonia, D. prior de Grandi sylva, s. th. d., D. prior de Regalimonte, D. prior de Bonoportu, D. prior titul. de Bella aqua, D. prior de Cistercio. *Auditores computationum* : R. D. abbas de Petris, R. D. abbas de Bledzovio, D. prior titul. de S. Lazaro, D. prior de Morimundo, D. prior de Pontiniaco [Pontigniaco], D. prior de Loco regio, D. prior de Bolbona, D. prior de Eleemosina, D. prior de Landesio, D. prior de Regalimonte, D. Gerard procurator collegii Parisiensis, D. Henri Duchesne. *Contractuum examinatores* : R. D. abbas de Chalocheio, s. th. d., D. prior titul. de Bella aqua, D. prior de Ardorello, D. prior de Oliveto, D. prior de Bello prato, s. th. d., D. prior de Obazina, s. th. d., D. prior de Feneriis, D. prior de Grosso bosco, D. Iacobus Noël, s. th. d., D. Laurentius provinciae Poloniae deputatus. *Receptores excusationum* : R. D. de Gratia Dei, D. prior titul. de Waerschoot, D. prior de Grandi sylva, s. th. d., D. prior de Caroliloco, D. prior de Monte petroso, D. prior de Mansiada, D. prior de Charoloco, s. th. d., D. prior de S. Andrea, D. prior de Begario, D. Eug. Spetz commiss. Super. Germaniae, D. Richardot Rdi adm de Claravalle secretarius, D. Cellerarius de S. Urbano, D. Subprior de Lubens, D. Secretarius de Rauda, D. Secretarius de Osseco. *Notarii abbates* : R. D. abbas de Novo castro, R. D. abbas de Rauda. *Promotores causarum* : R. D. abbas de Stamedio, s. th. d., R. D. abbas de Aula Virginis alias Schlierbach. *Notarii ad pedes* : D. Petrus Henriot, secret. Rmi D. N. prior titul. de Directa valle ; D. Stephanus Prinstet, Procurator generalis in Curia. *Portarii diffinitorii* : D. Edmundus Perrot, D. Philibertus Donet. 3.  His perlectis, Rmus D. N. a Diffinitoribus et officiariis iuramentum fidelitatis in adimplendo officio exegit. Quod omnes stando praestitere, et idem Rmus sedendo. Postea praecedente Rmo D. N. omnes secundum suum ordinem de Capitulo recesserunt. 4.  Pomeridiania horis eiusdem diei ad pulsum maioris campanae, in diffinitorio convenerunt omnes Diffinitores, et requirente R. D. abbate de Stamedio, primo Promotore, lectae fuerunt litterae Augustiss. Imperatoris ad Rmum D. N. generalem aliosque patres in Capitulo generali Cistercii congregatos, quarum tenor sequitur. Leopoldus, Divina favente Clementia, electus Romanorum Imperator semper augustus. — Honorabiles religiosi, devoti dilecti, Cum ad humillimam insinuationem honorabilis devoti Nobis sincere dilecti Mariani abbatis in monasterio Ordinis vestri ad S. Crucem Inferioris Austriae, honorabili itidem devoto Nobis sincere dilecto Nivardo, abbati de Schlierbach Austriae supra Onasum, ut proximo mense maii futurum Cistercii Capitulum generale adeat, ibidem commissa sibi a dicto Mariano, quem singulari gratia Caesarea complectimur, et reliquis negotiis quae in spiritualibus harum ditionum monasteria concernunt, aut ad Vicariatus Austriae, Styriae et Hungariae decorem et incrementum cedere possunt, proponendi et tractandi facultatem habeat perbenigne assenserimus, a vobis clementissime desiderandum esse duximus velitis omnia ab antefato Schlierbacensi abbate in, vel extra Diffinitorium proponenda, auctoritate et officio vestro ita promovere ut Vicariatui et ditionum nostrarum sacri Ordinis vestri religiosis quam optime consultum fuisse intelligamus ; gratiis Caesareis quibus addicti manemus annuentiam et observantiam vestram, quotiescumque occasio evenerit, semper recognituri. — Datum in civitate nostra Viennae, die 4 aprilis ann. 1699, regnorum nostrorum Romani XLI, Hungarici XLIV Bohemici vero XLIII. Subsignatum Leopoldus. — Et infra Iulius Fredericus comes Bucellini. — Ioannes Villers. Quibus iectis, pro tantis benevolentiae signis a sacra Caesarea Maiestate erga Ordinem nostrum exhibitis humiles egit gratias Rmus D. N. 5.  Lectae etiam sunt litterae Emin. D. Pamphilii S. R. E. Cardinalis, et Ordinis nostri Protectoris, R. D. Procuratorem generalem in Curia romana de indefesso labore pro Ordine nostro commendantes. Cuius commendationi suam quoque addidit Rmus N. 6.  Postea lecta est epistola quorumdam monachorum Alnensium circa gubernationem monasterii tam in spiritualibus quam in temporalibus. Commisit Capitulum generale R. D. de Hemmenroda ut illud quamprimum regulariter visitet, et omnia disponat, in plenaria Ordinis potestate. 7.  Requisivit R. D. abbas de Stamedio, primus Promotor, ut in executionem *Brevis* Alexandri PP. VII, plura puncta examinentur a consultoribus scilicet a RR. DD. abbatibus qui sunt extra Diffinitorium, necnon a DD. prioribus titularibus, Visitatoribus seu Vicariis generalibus, s. th. d., Capitulo generali postea referenda. 8.  Ad requisitionem R. D. Promotoris ordinavit Capitulum generale ut solitae fiant preces, scilicet. 9.  Pro SS. D. N. D. Innocentio PP. XII… *etc.* 10.  Pro Sereniss. et Augustiss. DD. N. Leopoldo… *etc.* 11.  Insuper pro burgensibus … *etc.* 12.  Pro pace etiam … *etc.* 13.  Postremo pro omnibus … *etc.* 14.  Deinde lectae sunt diffinitiones praecedentis Capituli generalis, et diffinitioni de non amovendis prioribus monasteriorum commendatorum qui sunt Vicarii generales provinciarum, aut alii publici Ordinis officiales, statutum fuit quod pro rationabili causa poterunt amoveri ab officio prioris a patribus immediatis post triennium, vel in Capitulo intermedio, non obstante supradicta diffinitione. 15.  Die 19 eiusdem mensis, celebrata missa in pontificalibus a R. D. de S. Urbano, et convocato Diffinitorio, lecta fuit bulla SS. Innocentii PP. XII a R. D. Promotore concedentis indulgentias plenarias ad septennium valituras pro festo S. P. N. Stephani, III abbatis Cistercii. Pro qua concessione Rmus D. N. nomine totius Ordinis humiles egit gratias. 16.  Ad petitionem abbatissae et conventus monialium de Claretis, dioecesis Carnotensis, concessit Capitulum generale celebrationem festi S. Placidi martyris, 31 iulii, sub ritu duarum missarum maiorum, ob maiorem reverentiam corporis dicti sancti, ex Urbe obtenti ; cuius publicam expositionem approbat Capitulum generale. 17.  Petitioni conventus monasterii de Iardineto in alienando praedio aliquo ad se redimendum de pluribus debitis, commisit Capitulum generale Vicario generali in Belgio Hispanico, ut inquirat, de commodo et incommodo, et postmodum exactam faciat relationem Capitulo generali proximo. 18.  Decernit Capitulum generale constitutionem Papae Benedicti XII circa venditiones immobilium ad amussim servandam, et declarat etiam sylvas comprehendi inter immobilia. 19.  Ad petitionem R. D. abbatis de Rhuna ut sibi assereretur ius paternitatis immediatae super monasterium de Schlierbach, consentiente R. D. abbate dicti monasterii, et viso decreto Capituli generalis de anno 1683, diffinitum fuit monasterium Schlierbacense esse de filiatione immediata monasterii de Rhuna ; et circa administrationem vacantis monasterii observandam esse bullam Clementis PP. IV, statuentem quod mortuo abbate et sede vacante, administratio spiritualium et temporalium non ad patrem immediatum sed ad priorem et conventum vacantis monasterii pertinere. 20.  Continuata fuit lectio diffinitionum praecedentis Capituli generalis ; occasione cuius dictum est de negotio quod inter Capitulum generale et monasterium Claravallense vertebatur ratione debiti 300 libr. turonen. eidem monasterio annui solvendarum. Quod negotium per egregiam industriam R. D. abbatis de Charitate, Procuratoris generalis in Gallia, tandem est et quoad summam principalem et quoad interesse, feliciter terminatum, ita ut praefatum monasterium Claravallense redditis omnibus chartis quae praetensionem aliquam ulteriorem movere possint, habuerit integram solutionem. 21.  Petiit R. D. Promotor ut archivum Ordinis totius sit apud Cistercium, et respondit Rmus D. N. iam confectum esse ita ut chartae archicoenobii Cistercii separatae sint a chartis totius Ordinis. 22.  Circa electionem abbatum in Superiori Germania, mandat Capitulum generale Procuratori generali in Curia ut petat a Sede Apostolica confirmationem diffinitionis de anno 1686 desuper a Capitulo generali factae. 23.  Decernit Capitulum generale ut in *Breviariis* Ordinis nostri in quibus illa verba nondum sunt expuncta in formula excommunicationis in die Palmarum : *nisi ad diem Iovis resipiscant*, expungantur, cum illa excommunicatio sit latae sententiae, ipso facto incurratur. 24.  Ex occasione redempti monasterii Waldsassensis a R. D. abbate Campo principum, diffinitum est quod hoc et quoad alia monasteria eiusmodi redempta et redimenda, ut gaudeant iure postliminii seu ut primae suae fundationis locum et iura omnia teneant, non vero redemptionis, ita tamen si illa monasteria non via iuris, sed via tantum facti id est per violentiam aut casum fortuitum, fuerint destructa et suppressa. 25.  Die 20 maii, missa solemniter celebrata a R. D. abbate de Lubens, sedentibus in diffinitorio RR. DD. Diffinitoribus, continuata fuit lectio diffinitionum praecedentis Capituli generalis, occasione cuius orta controversia inter Rmum D. N. et RR. adm quatuor primos abbates, ratione decreti quod incipit : *Diffinitioni ultimi Capituli* (*n°* 94) et iis ex diffinitorio egressis, ad maiorem dilucidationem ei diffinitioni addenda esse haec verba declaravit, praedictam diffinitionem confirmando scilicet : *probata rite causa suspicionis apud Visitatorem seu Vicarium generalem*. 26.  Inhaerens idem Capitulum generale diffinitioni praecedentis Capituli, de novo prohibet ne a quoquam in auditorio Diffinitorii fiant protestationes, nec in actis eiusdem registrentur ; salva facultate eas extra Diffinitorium RR. DD. Promotoribus aut notariis Capituli debite in scriptis intimandi. 27.  Renovans Capitulum generale diffinitionem factam anno 1686, iniungit R. D. abbati de Rhuna, ut praedium Hoflein in Carniola, suo monasterio incunctanter curet restitui. 28.  Confirmat idem Capitulum amotionem confessarii monialium de Hoven, factam a R. D. de Hemmenroda. 29.  Praecipitur eidem R. D. de Hemmenroda ut in monasteriis monialium Infer. Germaniae, iuxta statuta Ordinis reformationem promoveat, eas ad habitum album et ceteras observantias compellens, per omnes iuris et iustitiae vias ; prohibetque Capitulum generale ne persona deinceps ad novitiatum aut professionem admittatur a superioribus quibuscumque, nisi praedicta reformatio et clausura regularis fuerit introducta. 30.  Pomeridianis horis, incoepto, ut solitum est, Diffinitorio, ex iussu Rmi D. N. advocati sunt R. D. abbas SS. Crucium in Catalonia, et D. Nicolaus Ardanaz, s. th. d., deputati a Congregatione Coronae Arragonum et Navarrae, qui dederunt Capitulo generali suae commissionis rationem, verbum faciente R. D. abbate SS. Crucium. 31.  Relatione facta status monasteriorum Congregationis Cisterciensis in Calabria et Lucania, a vener. Procuratore generali in Curia, ad eius requisitionem commissum fuit R. D. abbati de Mattina ut supplicationes monasteriorum de Succursu et Fonte Laureato pro vendendis certis praediis examinet, et informet de commodo et incommodo cum facultate Procuratori generali in Curia, pro tempore existenti, quod possit alienationes, venditiones seu commutationes dictorum praediorum permittere, ea lege ut pecunia in aliquos fundos convertatur. 32.  Iniungit praesens Capitulum generale ut diffinitiones Capitulorum generalium per Vicarios generales ad singula quaeque monasteria mittantur, legenda in capitulo monachorum ; et ut chartae visitationum quater in anno, diebus quatuor temporum, ibidem legantur. 33.  Completa lectione diffinitionum Capituli generalis de anno 1686, has praesens Capitulum generale confirmat, volens ut a cunctis respective inviolabiliter observentur cum dilucidationibus, cum limitationibus et additionibus supra scriptis. 34.  Die 21, horis matutinis, celebrata missa solemniter, ut moris est, de *Requiem* a R. D. abbate de SS. Crucibus in Catalonia, iussus est a Rmo D. N. domnus Stephanus Prinstet, notarius ad pedes, ut in locum R. D. de Novo Castro, notarii Capituli, ob morbum absentis, exciperet notas eorum quae fiunt in Diffinitorio, donec ille convalescat ab infirmitate. 35.  Deinde ad instantiam R. D. Promotoris, assumpto quod pridie incoeptum fuit circa Vicarium Siciliae negotio, egressoque a Diffinitorio R. adm de Claravalle, Capitulum generale declaravit, institutionem Vicarii monasteriorum Siciliae domno Gregorio Romano datam, die 6 augusti 1686, ab adm R. D. abbate de Claravalle, nullam et invalidam fuisse et esse, et etiam nullum ius patris immediati ei competere in monasteria Siciliae. 36.  Item, idem Capitulum amovet praefatum D. Gregorium Romano ab officio prioris monasterii Rocamatoris, et instituit D. Augustinum Gemelli in Vicarium generalem Siciliae et priorem dicti monasterii Rocamatoris, amovibilem ad nutum Procuratoris generalis in Curia, pro tempore existentis, qui deinceps, iuxta decretum Capituli generalis de anno 1683, instituet, cum expedire noverit, alium Vicarium generalem Siciliae, in plenaria Ordinis potestate. Et humiliter rogat Capitulum generale Emin. D. Cardinalem Pamphilium, Ordinis nostri Protectorem, ut sua auctoritate procuret hoc decretum quamprimum executioni mandari. 37.  Ad supplicationem D. Gerard, procuratoris collegii S. Bernardi Parisiensis, decrevit Capitulum generale expensas factas a compilatoribus statutorum nostrorum ab Ordine dicto collegio esse refundendas, super arreragiis contributionum Ordini debitis. 38.  Capitulum generale *Rituali* Ordinis, iam typis mandato, manum ultimam apponere volens, mandat et districte praecipit vener. DD. Benedicto Rioux priori de Regalimonte, et Edmundo Perrot confess. monialium de Battanto, ut intra tres menses pro termino peremptorio illud revideant apud Cistercium, et interea notas ad hoc necessarias ordinent. 39.  Ut omnium laudabili desiderio fiat satis, committitur R. D. abbati de Charitate et Provisori collegii S. Bernardi Parisiensis, ut diu inceptam diffinitionum et privilegiorum Ordinis compilationem sine mora perficiant, absque ullis ab Ordine expensis repetendis. Interim vero omnia privilegia, arresta seu Regum christianiss. decreta et alia quaecumque utilia documenta eis Parisiis ex provinciarum Vicariis generalibus transmittentur, sine onere pretii solvendi pro transmissione. 40.  Relatis a R. D. Promotore supplicibus libellis Francisci Charnot de la Cour et Ioannis Ludovici de Pouilly, monachorum Morimundi, quibus Capitulo generali exponunt se ex indiscreto zelo, cum aliis suis conprofessis, R. D. abbatem suum accusare de multis excessibus temere ausos esse apud Rmum D. N. Cisterciensem generalem ; sed cum paulo post se deceptos agnovissent, nihilominus per sententiam a R. adm D. de Firmitate, praedicti Rmi D. N. commissario latam, multis poenis canonicis plexi sunt, et tandem culparum suarum veniam supplices a R. adm D. de Morimundo benigne sunt consecuti. Nunc vero ab exilio sive eliminatione a monasterio suae professionis et ab aliis poenis etiam absolvi a Capitulo generali humiliter deprecantur. Quibus ante consideratis, et audito etiam adm R. D. de Morimundo, qui palam se non solum praedictis Francisco Charnot et Ludovico de Pouilly, sed et alteri etiam monacho Morimundi Christiano Guillaume, omnia condonasse testatus est pro paterno in filios affectu, rogans ut illi a Capitulo generali charitative exciperentur, praesens Capitulum generale dictam exilii poenam, et alias quibus per dictam sententiam fuerant mulctati, ad requisitionem R. adm D. de Morimundo remittit, et ab iis absolutos esse declarat, eos in pristinum statum restituendo ; salvis tamen in hoc iuribus et praetensionibus Rmi D. N. 41.  Ad relationem RR. DD. abbatum de Columba et de Baudeloo, quod D. Renatus Josse, effectus abbas de S. Benedicto, litem contra adm R. D. de Morimundo super iure paternitatis in monasterium Insulae Barrensis movisset, Capitulum generale attenta declaratione R. adm D. de Morimundo, se dictum abbatem male et praecipitanter confirmasse auctoritate paterna, statuit ut litem institutam effectus abbas prosequatur, si velit, procuratorio nomine conventus S. Benedicti coram Vicario generali in Lotharingia, postea a Rmo D. N. diffiniendam. Interim vero R. adm D. de Morimundo manet in possessione iurisdictionis patris immediati in illud monasterium de Insula, sine praeiudicio ullo iuribus utriusque partis, quae intra sex menses rationes et titulos suos proferre tenebitur ; et si non protulerit iure cadet. 42.  Mandat Capitulum generale omnibus Praesidibus seu Vicariis generalibus Congregationum Tusciae et Lombardiae, Coronae Arragonum et Navarrae, Superioris Germaniae, Styriae, utriusque Belgii et patriae Leodiensis, et commissario generali Poloniae, ut quamprimum quilibet eorum taxam exigat contributionum debitarum a monasteriis provinciae suae, tam virorum quam monialium, ad sustentationem Procuratoris generalis in Curia, et eos hortatur ut ad decus Ordinis, eiusque res promovendas taxam solito pinguiorem confici procurent, eos autem qui non solverint, cogant sub poenis in bulla Innocentii PP. VIII, et aliorum Summorum Pontificum contentis. Quilibet autem Vicarius collectas provinciae suae contributiones ad Procuratorem generalem in Curia sine defalcatione cambii transmittat. 43.  Idem Capitulum generale motum zelo et eximia religione vener. abbatissae et monialium monasterii de Claretis, eas quam maxime adhortatur ut ad honorem Dei et Ordinis nostri decus, meliora in dies charismata in Domino aemulentur. Et piis earum favens desideriis ratam habet unionem dicti monasterii aliis monasteriis S. O. factam a Rmo D. N. die 20 iulii anno 1697, ac in quantum opus foret illud monasterium praesenti decreto unit, annectit et incorporet aliis S. O. monasteriis, sub filiatione Trappae, cuius laudabilem studet in omnibus sequi disciplinam, et sub visitatione Vicarii generalis eiusdem Observantiae in Britannica et Perticensi provinciis. 44.  Cupiens Capitulum generale indigentium succurrere necessitatibus, praecipit ut publice in Ordine fiant collectae pecuniariae pro monialibus de Bons et Nostrae Dominae de Munster, ac etiam paupercula Hyberna a monialibus Thoriniaci commendata. 45.  Cum exponeret D. Nicolaus Bardot, superior commissarius de Ecureyo, commendatarium eiusdem monasterii et alios de multis litibus et controversiis eosdem inter et monasterium vertentibus convenire velle, committitur Vicario generali Lotharingiae ut, omnibus rite perpensis, contractus quoslibet dicto monasterio utiles super hoc confici curet, postea a Capitulo generali aut a Rmo D. N. approbandi. 46.  Facultas a Rmo D. N. concessa pro celebrando festo s. Celestini martyris sub ritu duarum missarum maiorum aut minorum, dominica prima septembris, in monasterio de Maris stella, confirmatur ob notabiles reliquias quae inibi maxima populorum frequentia coluntur. 47.  Eadem die, pomeridianis horis, incoepto, ut supra, Diffinitorio, referente R. D. abbate de Schlierbach, secundo Promotore, difficile fore ut casu quo (sic Deo disponente) fatis cedat R. D. abbas S. Crucis in Austria, Vicarius generalis, ad praesidendum illi electioni, ob nimiam locorum distantiam, dato tempore R. adm D. de Morimundo, pater immediatus advenire possit, Capitulum generale mandat R. adm D. de Morimundo ut ex nunc aliquem ex abbatibus Austriae praesidem electionis in monasterio S. Crucis eligat, qui pro tempore vices commissionis suae gerat. 48.  Cum ad notitiam Capituli generalis venerit moniales Ordinis sub frivolis recuperandae sanitatis praetextibus egressas a monasterio cum magno omnium scandalo divagari, idem Capitulum generale districte prohibet, sub poenis ac censuris Ordinis, tam patribus immediatis quam Vicariis generalibus ne amplius ullam egrediendi a monasterio licentiam concedant abbatissis et monialibus quibuscumque, nisi in casibus in iure expressis. 49.  Tum R. D. de Chalocheio, praeses consultorum, exposuit mentem eorum circa varia quae, ut sequitur, fuere diffinita. Nullus in monasteriis Ordinis nostri poterit institui in priorem nisi prius pervenerit ad decimum professionis annum, et exercuerit officium subprioris, et exactam *Brevis* Alexandri VII observantiam fuerit professus. 50.  Iniungitur serio superioribus quibuscumque ut ubique dictam *Brevis* Alexandri VII de generali Ordinis reformatione ad amussim observantiam inducant ; et priores qui ea executioni non mandabunt quae a Visitatoribus super hoc iniuncta fuerint, ipso facto, ab officio suspendantur. Monachi vero poenis contra rebelles in Ordine consuetis debite plectentur. 51.  Non mittantur novitii ad monasterium pro novitiatu communi designatum, nisi ibi sit conventus duodecim monachorum. Et magistri novitiorum instituentur a superiore locali dictae domus novitiatus, cum consensu tamen Vicarii generalis provinciae. 52.  Hora solita matutina diei 22, post celebratam a R. D. de Bledzovio missam de S. Cruce, R. D. de Precibus retulit Capitulo generali propositionem factam a DD. Missionariis Quebeccensibus [Quebecensibus] pro supprimenda mensa conventuali et destruendis aedificiis monasterii de Strata ea lege, ut super redditus eius pensionem summam 600 librarum collegio Parisiensi refunderent. Capitulum generale nolens fundatorum monasterii illius pias intentiones fraudari, et sperans quod aliquando in eo conventus ad Ordinis decus et Dei gloriam restituetur, eam propositionem censuit reiiciendam. 53.  Auditis consultoribus, Capitulum generale statuit novitios post emissam professionem debere annum integrum pro professorio in loco designato transigere, abque eo quod a quoquam possit super hoc dispensari etiam ut mittantur ad studia vel ordines. 54.  Cum R. D. Promotor exposuisset visitationem annuam non minus in Cistercio et quatuor eius primis filiabus, quam in reliquis Ordinis monasteriis esse necessariam, ex cuius inobservantia tota collabitur regularis disciplina, requisivit Rmus D. N. ut soluto Capitulo neglecta diu Cistercii visitatio institueretur. Verum allegantibus varias excusationes RR. adm quatuor primis abbatibus, exorta inter eos et Rmum D. N. de hoc controversia, iisque de Diffinitorio egressis, Capitulum generale declaravit, Praeside R. D. de Bello becco, in visitatione Cistercii, Almae matris nostrae, facienda a RR. adm quatuor primis abbatibus observandas esse *Chartam charitatis*, bullam Alexandri PP. III et constitutionem Clementis PP. IV quae incipit *Parvus fons* ; iuxta quae quatuor primi abbates visitabunt Cistercium, singulis annis, per se ipsos, et si quid in persona abbatis vel in aliis in eodem monasterio crediderint reformandum, id eidem abbati suggerant, hoc est cum reverentia et honestate dicant, ac eum benigne moneant et hortentur ut id emendet in se, vel in aliis faciat emendari. Insuper declarat praetextum petitum ex decreto Capituli generalis de anno 1623, quo ordinatur ut Rmus D. N. in visitatione quatuor primarum filiarum assumeret secum duos ex quatuor primis abbatibus, nullum, futilem et illusorium fuisse et esse, et uti talem iam esse damnatum a Capitulo generali de anno 1683, auctoritate Summi Pontificis, Regis christianiss. et totius Ordinis in sequenti Capitulo confirmato, et perpetuum super hoc silentium praefatis quatuor primis abbatibus imponit. Et inhaerens decreto Capituli generalis de anno 1683 declarat Rmum D. N. potuisse et posse per se ipsum vel commissarium seu commissarios sine assistentia duorum, aut etiam unius a quatuor primis abbatibus eorum monasteria visitare cum ea omni auctoritate quae alias suas filias visitat. Et rogat idem Capitulum Rmum ut singulis annis eam visitationem faciat. Item, cum a longo tempore Cistercium visitatum non fuerit, imo a seculo vix quinquies aut sexies, volens Capitulum generale malis omnibus quae inde emerserunt remedium opportunum adhibere, attenta etiam enixa petitione Rmi D. N. mox facta, ut Cistercium ad finem huius Capituli visitetur, districte praecipiendo mandat ut soluto praesenti Capitulo omni postposita mora Cistercium visitent quatuor primi abbates iuxta praescriptam formam. Quod si ob aliquam causam illi quatuor primi abbates, aut aliqui, vel unus eorum illam visitationem facere non potuerint, vel noluerint, Capitulum generale subrogat loco illorum quatuor, vel aliquorum aut minus eorum, quatuor hos abbates, scilicet RR. DD. de Pinu, de S. Urbano, de Precibus et de Charitate, ita ut si quatuor primi non possint visitare mox finito hoc Capitulo generali, quatuor subrogati abbates visitabunt. Si tres, duo aut unus quatuor primorum abbatum visitare non potuerint, supplebitur ex subrogatis abbatibus secundum eorum antiquitatem. Capitulum generale acceptam habet Rmi D. N. declarationem in praesenti factam, qua instituit pro hac vice tantum RR. DD. de Hemmenroda et de Columba in commissarios suos ut paterna sua auctoritate visitent, soluto Capitulo, monasteria de Firmitate, Pontigniaco, Claravalle et Morimundo, quatuor primas suas filias, in capite et in membris, in spiritualibus et temporalibus, statuant et reforment quae statuenda et reformanda cognoverint, non obstantibus protestationibus, oppositionibus et appellationibus quibuscumque. Quae omnia fiant eo casu quo, soluto Capitulo, ipse Rmus non potuerit vel noluerit ea visitare. 55.  Eadem die, pomeridianis horis, a R. D. de Pietate fuit exposita Capitulo generali supplicatio D. Nicolai Bardot, professi et commissarii de Escureyo, qua se a christianissimo Rege donatum abbatia de Wernevillario, in ducatu Bipontino, ab haereticis possessa, asserans quod plura eius bona in Lotharingia posita recuperaverit, quibus nunc pacifice fruitur. Quare humiliter postulat a Capitulo in abbatem eiusdem monasterii de Wernerivillario [Wernerivillerio] nominari et confirmari. Capitulum generale omnibus rite perpensis, decrevit D. Nicolao Bardot dandam esse, sicut de facto dat, administrationem bonorum illorum iuxta mandatum R. D. abbatis de Bethnach, de die 17 mensis septembris anno 1697, volens ut ulterior bonorum recuperatio promoveatur, et litterae commendatitiae scribantur. 56.  Super libello supplici R. D. abbatis de Pontiniaco [Pontigniaco], quo petiit ut sibi et successoribus suis abbatibus regularibus detur tantum ad usum domus quam ex decreto Capitulo generalis de anno 1667 habet iuxta portam collegii S. Bernardi Parisiensis, cum loco apto ad vehiculum et quindecim pedibus terrae domui illi contiguis ad eamdem lineam, ut possit domus illa ampliari, ea lege ut supplicans liber maneat a solutione 100 librarum turonen. pro illius domus locatione annua debitarum et in compensationem harum tradit collegio pensionem unam ex duabus pro monachis capellanis a se nominandis destinatis cum quibusdam oneribus et aliis inibi expressis conditionibus. Capitulum generale bono et utilitati collegii consulens, viso prius officialium eius consensu, concedit tam R. adm D. de Pontigniaco quam dictis officialibus facultatem super iis transigendi et contractum ineundi ita tamen ut si aliquando Pontiniacum cederet in commendam usus et proprietas dictae domus, cum omnibus pertinentiis suis, debeat omnino ad collegium pertinere. 57.  Cum DD. Nicolaus Mathieu, Franciscus Durand et Thomas Noricié monachi de Morimundo, Capitulo generali exposuerint, se a sententia de die 27 augusti 1697 lata a R. adm abbate de Firmitate, commissario Rmi D. N. appellasse ad Rmum qui appellationem admisit, de qua admissione R. adm D. abbas de Morimundo ad magnum Regis chritianiss. [christianissimum] consilium appellavit tamquam ab abusu, cuius consilii senatus-consulto permissum fuit supplicantibus ad Capitulum generale per appellationem simplicem habere recursum ; quod fecere emissa ad hocce Capitulum appellatione et ab eo admissa. Sed cum ob famam voce et scriptis laesam offensum abbatis sui animum mitigare, et in eius gratiam redire, eiusque paternam benevolentiam sibi conciliare vehementer cupiant, et quae mala in eum egerunt et falso dixerunt palam corrigere, ante omnia dictae suae appellationi renuntiant, eamque ex toto revocant, prosternantes se ad genua pii abbatis sui, a quo veniam et misericordiam impetrarunt. Unde petunt humiliter absolvi ab exilio a suo monasterio, privatione vocis activae et passivae, et ceteris poenis in praefata sententia contentis. Cum etiam DD. Franciscus et Claudius Du Bois, monachi Morimundi, supplicarint praesenti Capitulo ut absolverentur ab iisdem poenis in eos decretis per dictam sententiam, a qua appellarunt ad praesens Capitulum a quo fuit admissa, et quam similiter revocant, attento maxime quod falsa suprascriptorum suorum confratrum suggestione in suum abbatem peccaverint, et ut filii poenitentes misericorditer ab eo veniam acceperint. Capitulum generale ad repetitas preces adm R. D. de Morimundo praefatas poenas exilii a proprio monasterio, privationis vocis activae et passivae, et alias quascumque in dicta sententia latas, respective remisit et remittit, et eos in pristinum statum reponit ; sine praeiudicio iurium et praetentionum Rmi D. N. et R. adm D. abbatis de Morimundo. 58.  Visis domini Werneri Viller monachi Hemmenrodensis litteris et chartis ad Capitulum generale directis, auditoque R. D. de Hemmenroda, praesens Capitulum statuit ut redeat Hemmenrodam, ut ei de pensione, quam requirit ut alibi commoretur, perpetuum silentium imponit. Mandat etiam praedictum Capitulum Procuratori generali in Curia ut apud Sanctam Sedem procuret ne amplius audiatur. 59.  Deinde lecta sunt acta ultimi Capituli intermedii de die 17 septembris anno 1697. 60.  Die 23 maii, celebrata per R. D. abbatem de Osseco missa solemni, congregato Diffinitorio, lecta fuit epistola primi secretarii Status Sereniss. Ducis Lotharingiae, nomine ipsius Ducis, qua petit a Capitulo ut in monasteriis Regiae Celsitudinis suae observantia *Brevis* Alexandri PP. VII omni, quo poterit, meliori modo introducatur. 61.  Ad relationem R. D. de Parisio Capitulum generale fratris Iacobi Castellai [Castellani], antehac monasterii de Altaripa monachi, stabilitatem pro monasterio de Freistorff ratam habet, et in quantum opus est confirmat, praevio consensu R. adm D. de Morimundo, monasterii de Freistorff patris immediati. 62.  Cum in monasterio de Caduino missarum ex antiqua fundatione praescriptarum celebrationi non valeat fieri satis, Capitulum generale commisit Vicario generali provinciae ut, habito ad quantitatem redditus annui mensae conventualis respectu, magnum earum numerum ad minorem reducat, in plenaria Ordinis potestate. 63.  Ne stabilitas spiritui solitudinis conservando proficua tam facile possit infringi, prohibet generale Capitulum ne extra tempus visitationis monachi e Communis Observantiae monasteriis ubi professi sunt, aut collocati, emittentur et in aliud transmittantur sine consilio et consensu Vicarii generalis. 64.  Relatione facta a R. D. abbate de Precibus, in Britannia Vicario generali, de statu monasteriorum suae provinciae, Capitulum generale eidem D. de Precibus et R. D. abbati de Pinu mandando committit ut quamprimum ad monasterium de Buzaio se transferant, ad informandum super contractu quodam pro exsiccatione paludis ; super partitione bonorum temporalium, et parvo numero monachorum, ibique visitent, corrigant et faciant quaecumque corrigenda et facienda viderint, in plenaria Ordinis potestate. 65.  Item, audito quod D. Chritophorus [Christophorus] Cochet, de Bona requie monachus, protervia sua fratrum quietem perturbet, nec ad debitam superioribus obedientiam potuerit adduci, statuit Capitulum generale ut a domo praedicta de Bona requie per decem annos eliminetur, iniunxitque ei sub poena carceris ut quamprimum se transferat in monasterium a Vicario designandum. 66.  Vicarii generales provinciarum Turonensis et Bituricensis S. O. in monasteriis de Chalocheio et de Petris curabunt omnimode reponi monachos S. O. in sufficienti numero, habita ratione facultatum. 67.  Retulit deinde R. D. de Sulpitio, Vicarius generalis in Delphinatu, statum monasteriorum sibi commissorum, et statuit Capitulum generale inhibi prohibendas priorum divagationes et augendum numerum monachorum. 68.  Renovat Capitulum generale prohibitionem iam dudum factam monialibus quibuscumque Ordinis nostri ne habeat quaeque suam peculiarem famulam, sed eis designantur, sumptibus monasterii, tot famulae quot sufficiunt earum necessitatibus. 69.  Procuratores saeculares ab abbatissis non assumantur nisi ad nutum Patrum immediatorum aut Vicariorum generalium. 70.  Committitur Vicario generali Delphinatus pro tempore existenti, ut sua opera moniales de Vernaison possint induci ad redeundum in suum antiquum et pristinum monasterium, attentis debitis quae solvere nequeunt nisi ex vendita domo ampla quam inhabitant Valentiae. 71.  Inhibet districte Capitulum generale prioribus ne per se administrent bona monasteriorum temporalia, iuxta *Breve* Alexandri PP. VII, sed eorum curam demandabunt monacho idoneo procuratori seu cellerario, etiam ex alio monasterio, si opus sit, advocando, accedente consensu Vicarii generalis. 72.  Similiter etiam prioribus et procuratoribus monasteriorum sub poena suspensionis prohibet idem Capitulum generale, ne se immisceant saecularium negotiis aut bonorum ad commendatarios, sive alios exteros pertinentium curam gerant ; mandans insuper Visitatoribus ut si quis prior ultra triduum extra monasterium suum sine Vicarii generalis licentia, nisi ob legitimam causam, probatam aut probandam, remaneat, debite etiam per poenam suspensionis puniatur. 73.  R. D. de Alna in patria Leodiensi, Vicarius generalis, protulit edictum Seren. Episcopi et Principis Leodiensis, super executione statutorum apostolicorum circa introductionem clausurae monialium etiam Ordinis nostri. Ea esse observanda inviolabiliter Capitulum generale praecipit, iniungendo nullas moniales ad professionem admittandas esse nisi sub voto clausurae perpetuae. 74.  Hora 2a post meridiem eiusdem diei, habito de more Diffinitorio, et referente R. D. de Charitate statum monasteriorum Austriae, decreta sunt quae sequuntur. 75.  In festis duarum missarum, pro missis celebrandis servanda sunt ad amussim nostri *Breviarii* rubricae. 76.  Licitum est in praediis seu villis oratoria et altaria fixa erigere. 77.  Monachi vagantes per urbes et praecipue Viennae, per Vicarium generalem Austriae coerceantur ; et abbates de debito residentiae in suis monasteriis moneantur. 78.  Circa apostatas, fugitivos et incorrigibiles servantur constitutiones Apostolicae de quibus in *Brevi* Alexandri PP. VII habetur. 79.  Usus carnium non permittatur nisi diebus in Ordine consuetis, iuxta *Breve* Alexandri PP. VII. Ceteris vero diebus abstinentia a carnibus inviolabiliter servetur, ita ut non nisi cum particularibus *ob* privatas necessitates possit per superiores dispensari, sed nunquam cum toto conventu in refectorio aut alibi. 80.  Bona deperditorum monasteriorum non unientur alteri. 81.  Non licet transire ab Ordine nostro ad Ordinem Mendicantium, nisi facultate accepta a SS. D. N. Papa. 82.  Post haec R. D. abbas SS. Crucium in Catalonia, deputatus a Congregatione Arragonum et Navarrae, retulit puncta a R. D. Bledzoviensi et vener. D. Laurentio Warkowski, Capituli provincialis deputatis, hisque mature consideratis, sic statuit Capitulum generale. 83.  Nomine totius Ordinis apud Sanctam Sedem fiat instantia ut beatificatio servi Dei Vincentii Kadlubeck, episcopi Cracoviensis et monachi Andreoviensis, promoveatur, et ad optatum perducatur exitum. 84.  Ad sedandas omnes controversias, quae ob praetensum Regis sereniss. et Reipublicae Poloniae ius nominandi seu praesentandi ad abbatias a tot annis provinciam et Ordinem perturbans, committit Capitulum generale Procuratori generali in Curia pro tempore existenti, ut suo dictamine Emin. et Rmi D. Cardinalis Pamphilii, Ordinis nostri Protectoris, circa concordiam super hoc auctoritate S. Sedis ineundam faciat quaecumque meliora videbuntur et magis proficua pro vendicandis Ordinis iuribus et privilegiis, ac monasteriorum pace procuranda. 85.  Cum visitatio monasteriorum Ordinis in Polonia, nomine Capituli generalis a praecedenti Capitulo decreta, suum non potuerit sortiri effectum, variaque occurrerint in multis monasteriis, maxime Premeti et Oloboci, quae iuribus, famae, bonoque regimini, maximum intulere damnum, committit Capitulum generale RR. DD. abbatibus de Plassio, Vicario generali in Bohemia, et de Osseco, districteque eis mandant ut in plenaria Ordinis potestate quamprimum omnia Ordinis nostri in Poloniae regno monasteria, tam virorum quam monialium, visitent, tam in capite quam in membris, ibique circa fundationes collegiorum et anniversariorum celebrationem faciant quaecumque viderint facienda, ad normam constitutionum Apostolicarum, et Edmundi a Cruce, ac aliarum Ordinis nostri. 86.  Statuit Capitulum generale Syndicos omnes provinciarum tamquam inutiles et onerosos esse supprimendos, sicut et de facto eos supprimit, iniungendo Vicariis generalibus ut Syndicorum sic suppressorum munia adimpleant. 87.  Capitulum generale committit R. D. abbati de Charitate et vener. Provisori collegii S. Bernardi Parisiensis, ut cum bibliopola Ordinis nostri conveniant de his omnibus quae ad correctionem, meliorem editionem, et copiam librorum nostri divini officii in quibuslibet provinciis minori pretio habendorum pertinent. Et huic officio sine ullis sumptibus vacent. 88.  Ne confusioni ullus amplius detur locus, et ius suum unicuique, habita ratione dignitatis et meriti, tribuatur, decrevit Capitulum generale ut priores titulares monasteriorum conventum actu habentium, immediate post abbates sedeant ; alii vero priores titulares monasteriorum in quibus olim fuit conventus, immediate sedeant post conventuales priores. 89.  Die dominica, 24 maii, celebrata solemni missa per R. D. abbatem de Schlierbach, ad instantiam R. D. de Stamedio concessum est ut in suo monasterio fiat singulis annis anniversarium pro D. Philiberto Cornuti. 90.  Supplicanti priori titulari de S. Lazaro facta fuit remissio contributionum hucusque a monasterio suo debitarum. 91.  Capitulum generale inhaerens decretis Concilii Tridentini, declarat bona quaecumque modo acquisita, sive data, censeri antiquis monasteriorum bonis incorporata, volens ut tam abbates quam abbatissae ea administrent non per se, sed per officiales, de omnibus bonis antiquis et adventitiis, tum ex dotibus, tum aliunde, coram Visitatore et conventu rationem reddituros ; et ad hoc cogantur poenis et censuris in Ordine consuetis. 92.  Qui moniales ad professionem est admissurus, prius debet efficacius procurare ut quidquid pro illis per modum eleemosinae vel dotis offeratur, in utilitatem monasterii, de consensu conventus impendatur. 93.  Ad supplicationem Provisoris collegii S. Bernardi Parisiensis ut 6600 missis fundationum ob penuriam sacerdotum in eo non celebratis satisfieret, Capitulum generale decrevit ut illae missae a Vicariis generalibus per monasteria provinciarum suarum intra Galliam dicendae distribuantur secundum numerum a Provisore mittendum. Et deinceps monachi sacerdotes in monasteriis omnibus et collegiis inscripti ad missas dicendas, etiam dum aberunt, illas per se vel alios dicere tenebuntur. 94.  Statuit Capitulum generale teneri Patres immediatos visitare annuatim monasteria in quibus resident Vicarii generales ; si hoc munus suum patres immediati non impleverint, per commissarios suos illa visitent. In quo decreto non comprehenditur Congregatio Super. Germaniae. 95.  Suffragia Ordinis conceduntur Augustissimo Caesari, ad preces R. D. de Schlierbach. Excellentissimo Galliarum Cancellario Ill. DD. Marchioni de Châteauneuf, ministro et secretario Status christianiss. Regis, et Domino Besnard de Reizé eiusdem Status consiliario ordinario. — Nobili Ioanni de Monal et nobili Franciscae de Perrucard de Ballon, uxori nobilis de Callé domini de Fongy, ad preces R. D. de Stamedio. — Illustriss. dominae Ludmillae natae Weschnich comitissae de Lobkowitz, ad preces R. D. de Osseco. 96.  Eadem die, pomeridianis horis, statuit Capitulum generale expensas factas a D. Ioanne Garnier, priore de Thoroneto, antehac in Provincia Syndico generali, pro itinere ad Capitulum generale a dicto monasterio esse solvendas. Alias vero occasione interventionis factae nomine Ordinis in lite inter Ill. episcopum et moniales S. Crucis civitatis Aptensis, a dictis monialibus esse refundendas. 97.  Ad petitionem R. D. abbatis de Hemmenroda, concedit Capitulum generale ut cultus ab immemoriali tempore, imo a 500 circiter annis, ibidem b. David exhibitus, continuetur, et dies festi illius, ut solitum est, in dicto monasterio de Hemmenroda celebretur. 98.  Auditis contractuum examinatoribus, Capitulum generale contractum inter D. Petrum Ponsier, priorem monasterii de Fonte frigido ex una, et D. Petrum Hennuy eiusdem monasterii monachum ex altera partibus, super impetratione in Curia prioratus clericalis principalis S. Eugeniae, reprobat et annullat, mandans propterea D. Hennuy ut desinat a procuranda in saeculari iudicio illius contractus confirmatione, et redeat ad Fontem frigidum, sub poenis et censuris Ordinis. 99.  Confirmatur contractus de anno 1691 inter monachos de Valle lucenti ex una, et Noemum Marillon ex altera, sub onere missam solemnem pro requie eius die 3 februarii celebrandi. 100.  Reprobatur et annullatur contractus initus ab Antonio Cusol, pro tunc priore de Grandi sylva monasterii, cum D. De Chabanes Dela Gahe de 27 septembris anno 1676, quo a monachis illius monasterii in societatem et partagium terrae de Tarrida nuncupata, dictus D. De Chabanes vocatur cum omnibus honoribus et emolumentis. 101.  Emptionem domus olim ad monasterium Marientalense Confluentii pertinentis, a monasterio de Hemmenroda factam, approbat Capitulum generale. 102.  Contractus venditionis factos a conventu monasterii de Thoroneto civibus des Lorgues iurium quorumdam honorificorum pretio 115 libr. turonen. annuatim solvendarum, confirmatur. 103.  Permutatio 252 virgarum terrae cum aliis 505 facta inter R. D. abbatem de Ponte frigido et D. Vastart confirmatur. 104.  Capitulum generale concedit officialibus collegii S. Bernardi Parisiensis facultatem ineundi contractum permutationis unius iugeris terrae prope Machacum pro censu annuo 62 libr. turonen. et 10 solidorum. 105.  Contractus die 1 ianuarii 1683 initus a conventu monasterii de Feneriis cum D. du Funtalar, ex pecunia monacho ibidem professi, reiicitur et annullatur. 106.  Similiter etiam reprobatur alius contractus initus ab eodem praedicto conventu quo, erga D. de Prade tenetur pro 50 missis et aliis precibus annuatim habendis, ob pretium 12 librarum. 107.  Contractum permutationis de die 12 augusti 1692 intra abbatem et conventum B. M. de Vallibus Cernay ex una, et Excell. D. de Pontchartrain, ministrum Status Regis christianiss. summumque aerarii Praefatum ex altera partibus, visis litteris approbationis R. adm D. de Claravalle, patris immediati, Capitulum generale confirmat in plenaria Ordinis potestate. 108.  Licentiam vendendi duo praedia non amortisata, a Rmo D. N. die 15 octobris 1696 datam D. priori de Waerschoot, confirmat praesens Capitulum generale, sub oneribus et conditionibus inibi expressis, et eidem D. priori de novo concedit facultatem vendendi aliud simile praedium non amortisatum, sub iisdem conditionibus quibus supra, et ea praesertim ut pecuniae inde provenientes serventur sub tribus clavibus, quarum una apud R. D. abbatem de Baudeloo remanebit. donec aedificandae ecclesiae impendantur. 109.  Ludum cartarum et alearum in omnibus Ordinis nostri monasteriis prohibet Capitulum generale, sub poenis in canone contentis. 110.  Vitium detestabile proprietatis radicitus amputare cupiens Capitulum generale prohibet sub poena suspensionis, superioribus, cellerariis, provisoribus et procuratoribus ne cuiquam monacho dent, aut dari procurent, aut sinant, pecuniam pro vestiario, sed de omnibus necessariis provideatur in specie seu in natura, neque pro vestiario seu aliis necessariis determinetur aliqua summa pecuniaria. 111.  Causa R. D. abbatis de Rauda contra R. D. abbatem Gemelnicensem super iure paternitatis, committitur Vicario generali Silesiae dirimenda iudicio diffinitivo, in plenaria Ordinis potestate. 112.  Inobservantias regulares monasterii Lucellensis aegre ferens Capitulum generale, et confirmare cupiens ordinationes in eo factas a R. D. de S. Urbano, Vicario generali, ei districte praecipit ut visitationem ibi incoeptam perficiat quamprimum, ibique reformet et corrigat tam in capite quam in membris ea omnia quae reformanda et corrigenda noverit, cum facultate ab officio delinquentem quemlibet amovendi, in plenaria Ordinis potestate. 113.  Monialibus de Rathausen et Eschenbach iam dudum ab Ordine nostro abstractis et directioni R. D. abbatis de S. Urbano a Nuntio Apostolico in Helvetia commissis, conceditur communicatio suffragiorum Ordinis ob singularem earum ad Ordinem affectum, et piam conversationem. EXCUSATIONES ABSENTIUM 114.  Abbates et superiores Siciliae et Congregationis Calabriae et Lucaniae, excusantes se ob paupertatem monasteriorum et locorum distantiam, declarat Capitulum generale contumaces, cum non obediverint decretis ultimi Capituli generalis, de congreganda paulatim ad veniendum ad hoc Capitulum pecunia, et mandat sub aliis poenis in Ordine consuetis, ut deinceps sine ulla excusatione debito suo satisfaciant. 115.  Cum ad Capitulum generale detulerit Procurator generalis in Curia, Praesidem et abbates Congregationis Tusciae et Lombardiae de debito suo veniendi ad haec comitia, ipsis rite intimato, litigare ; cupiens idem Capitulum generale unitatem Ordinis servare in vinculo pacis, districte praecipiendo mandat Procuratori generali ut litem iam incoeptam omni studio prosequatur, curetque reduci dictos Praesidem et abbates ad praescriptam obedientiam, et alia quibus erga Ordinem tenentur, iuxta Summorum Pontificum constitutiones, concordata et usum hucusque receptum. 116.  Similiter Capitulum generale D. Procuratori generali iniungit, ut obtentum diu et recens intimatum contra Reformatores seu Vicarios generales abbates Congregationum Castellae et Lusitaniae monitorium, executioni mandari quamprimum diligenter sollicitet. 117.  Celebrata missa a R. D. abbate de Rauda, generale Capitulum ordinavit ut DD. Durand et Noricié, monachi Morimundi, reddant rationem computuum R. adm D. abbati de Morimundo et conventui. 118.  Referente R. D. abbate de Charitate controversiam ratione praetensae paternitatis a R. D. de Heisterbach super monasterium monialium ad Rubum S. Georgii, commissa est R. D. abbati de Hemmenroda, in plenaria Ordinis potestate terminanda. 119.  Supplicanti R. D. abbati de Rauda ut anniversarium solemne defunctorum pro fundatoribus sui monasterii in 17 iulii incidens, transferatur in feriam 2 post dedicationem ecclesiae suae, annuit Capitulum generale. 120.  Controversiam inter D. Nicolaum Bonnet et D. Petrum Charlot, ratione abbatiae Clariloci ab utroque praetensa, et dicti Charlot diffamationem super certis criminibus, Capitulum generale commisit R. D. de Pietate et R. D. de Charmeia ut inquirant, cognoscant et processum incoeptum continuant et consumment usque ad diffinitivam sententiam inclusive, in plenaria Ordinis potestate, et suspendit praefatum Charlot ab officio et dignitate abbatis usque ad sententiam diffinitivam. 121.  Capitulum generale committit in plenaria Ordinis potestate iisdem commissariis visitationem omnium monasteriorum Ordinis nostri in ducatu Lotharingiae et Barri, correctionem et reformationem, in capite et in membris, et praefatis commissariis mandat et praecipit ut diligenter inquirant de electionibus et postulationibus, earumque confirmationibus, aliisque provisionibus hucusque factis in monasteriis nostris praefatarum et aliarum ditionum Ducis Serenissimi Lotharingiae, easque confirment et annullent seu invalidas declarent. Et de hoc scribatur Seren. Duci, aliasque fieri faciant et confirment, si casus exigat. 122.  Exponente R. D. de S. Urbano quod Ill. Baro de Fleckenstein monasterium dictum de Marienbronn a longo tempore suppressum in ruinis iacens D. Meron spontanee cesserit et liberaliter donaverit, ut cultus divinus sub ritu Ordinis Cisterciensis ibidem reassumatur, committit Capitulum generale dicto D. de S. Urbano ut inquirat de commodo et incommodo huius donationis, et statuat quod melius iudicaverit. 123.  Capitulum generale concedit facultatem R. D. abbati de Hemmenroda tractandi cum Seren. D. Electore Palatino pro recuperandis monasteriis nostri Ordinis in ditionibus illius sitis, eo quo potuerit meliori modo. 124.  Occasione relati status monasteriorum Siciliae, statuit Capitulum generale ut *Breve* Apostolicum Alexandri PP. VII servetur ad amussim, quod sufficiens esse iudicat ad perfectam reformationem in his inducendam. Et si quae difficultas in hac reformatione seu circa alia negotia statum monasteriorum illorum concernentia occurrerit, remittitur ad Procuratorem generalem in Curia. 125.  Circa petitionem R. D. abbatis de Veteri monte super paternitate immediata monasteriorum Derneburgensis et Novalis B. M. Virginis vulgo Marienrode, Capitulum generale diffinit immediatam paternitatem monasteriorum illorum devolvi ad Capitulum generale, seu eo non sedente ad Rmum D. N. cuius auctoritate praedictae monasteria visitabit Vicarius generalis, absque praeiudicio patris immediati. 126.  Quoad monasteria quaedam a tempore Lutheri suppressa, duxit Capitulum generale supplicandum esse christianiss. Regi quatinus dignetur suo ministro apud Seren. Electorem Brandeburgensem dare in mandatis, ut nomine suo procuret restitutionem illorum monasteriorum sacro Ordini nostro. 127.  Declarat praesens generale Capitulum quod professiones monialium, impeditis patribus immediatis, debeant recipi a Vicario generali. Per quod non intendit Capitulum generale patrum immediatorum iuri derogare. 128.  Renovat Capitulum generale diffinitionem Dist. XI cap. 1 *Novellarum*, quae sic se habet : Nullus de Ordine Mendicantium de cetero recipiatur ad habitum Ordinis nostri, nisi de mandato Summi Pontificis. Qui vero iam recepti fuerint, prostrati (id est inhabiles ad quaevis officia) maneant, nec vocem habeant in capitulo, nec dignitates sive beneficia sine Sedis Apostolicae licentia, iuxta canonicam sanctionem. Quicumque vero abbas iam receptum exaltaverit vel receperit ad habitum, in futurum ab ingressu ecclesiae sit suspensus, donec exaltatum prostraverit vel expulerit sic receptum ; quin imo recipiens sine mandato vel licentia Domini Papae, seu receptioni consentiens vel procurans, eo ipso sententiam excommunicationis se noverit incurrisse. 129.  Post haec retulit R. D. abbas de Valle dulci, Vicarius generalis provinciae comitatus Burgundiae, statum sui vicariatus. 130.  Pomeridianis horis, congregato de more Diffinitorio, R. D. de Hemmenroda retulit statum sui vicariatus Infer. Germaniae, et proposuit Capitulo generali ut ex prioratu titulari de Bottenbroich seminarium fieret Coloniae. Super quae Capitulum generale statuit ut dictus R. D. de Hemmenroda informaret de commodo et incommodo, adiunctis sibi aliquot abbatibus, et informationem transmittant Rmo D. N. 131.  Tum retulit vener. prior de Claritate statum sui vicariatus provinciae Turonensis et Cenomanensis, et concessit Capitulum generale ut in monasterio monialium de Bono loco in dicta provincia fiat festum s. Benedictae sub ritu duarum missarum maiorum. 132.  Ad instantiam R. D. de Hemmenroda conceduntur suffragia Ordinis Emin. et Rmo Electori Ioanni Hugoni ab Oersbeck, archiepispiscopo [archiepiscopo] Trevirensi. 133.  Item, ad instantiam R. D. abbatis de Hardenhausen Celsissimo et Rmo Principi Hermanno Wernero de Metternich, episcopo Paderbornensi. 134.  Vener. priores de Bello prato Belvacensi et de Feneriis retulere statum monasteriorum suae provinciae respectivae, scilicet Picardiae et Arverniae. 135.  Controversiam inter RR. DD. de Nizella et de Camberone ratione pecuniae a defuncto Nicolao de Court relictae, remisit Capitulum generale terminandam Vicario generali Hispano-Belgii. 136.  Circa receptionem et professionem novitiorum, servetur *Benedictina*. 137.  Die 26 maii, celebravit missam in pontificalibus R. D. abbas de Valle dulci. Fratrem Albericum Callin, monachum de Rhuna, per R. D. abbatem suum Capitulo generali delatum uti a vocatione sua et sanctae regulae praeceptis degenerem et incorrigibilem, mandat Capitulum generale plectendum esse a suo abbate poenis contentis in *Brevi* PP. Alexandri VII, et nostris statutis. Et si in contumacia perstiterit eum eiiciendum esse ab Ordine iuxta formam praescriptam in dicto *Brevi* Apostolico. 138.  Requirente R. D. Promotore impositionem taxae super Ordinis monasteria pro reparatione aedificiorum collegii S. Bernardi Parisiensis, iuxta supplicationem vener. Provisoris dicti collegii, generale Capitulum imponit taxam 25000 libr. monasteriis Ordinis nostri in Gallia ; quae taxa a Rmo D. N. adiunctis sibi RR. adm quatuor primis abbatibus, vel duobus ex ipsis, fiat omni meliori modo quo viderint expedire, attento statu et proventu monasteriorum. 139.  Circa dissidium quod aliquot iam annis erat inter R. D. Visitatorem seu Vicarium generalem Bohemiae ex una parte, et R. D. abbatem Hilariensem ex altera, circa ius praesidentiae sive in electionibus, sive visitationibus in monasterio Altovadensi, Capitulum generale statuit propter pacis charitatisque custodiam ut alternative iisdem praesidentia concedatur, ita ut (quia vice ultima eam habuit R. D. Vicarius generalis) primo anno R. D. Hilariensis pater abbas eiusdem monasterii Altovadensis directorium habeat, et deinceps alternis vicibus in futurum. Quod si pater abbas absens fuerit, et non nis [nisi] per commissarium compareret in ordine vicis suae, tunc directorium non habebit commissarius. De cetero, quantum fieri poterit, parcant nimiis sumptibus et expensis ecclesiae viduatae. 140.  Declarat Capitulum generale abbates illos qui absque legitima causa a Capitulo generali absentes fuerunt, poenas in bulla Benedicti PP. XII contentas incurrisse, demandatque Vicariis generalibus ut desuper serio inquirant, et nulla rationabili causa fultos ad duplum expensarum condemnent quas facturi essent veniendo ad Capitulum generale et redeundo. 141.  Mandat Capitulum generale Procuratori generali in Curia, ut diligenter incumbat in tuendis iuribus et privilegiis Ordinis nostri, et a Sede Apostolica eorumdem confirmationem procuret. 142.  Statuit Capitulum generale quod R. D. de Salem, Vicarius generalis Super. Germaniae, et R. D. de Caesarea visitationem quamprimum faciant in monasterio Stambsensi, in plenaria Ordinis potestate, et procedant usque ad depositionem abbatis inclusive, si ita mereatur et res exigat ; ad quam si procedant, adiungant sibi tertium abbatem quem ad hoc idoneum crediderint. 143.  Supplicantibus monialibus B. M. Leonaecellae permittit Capitulum generale ut festum S. Iustinae cuius corpus ibi colitur, sub ritu duarum missarum maiorum ibi celebretur. 144.  Item, conceditur monialibus S. Crucis pro festo S. Coronatae cuius corpus ibidem habetur. 145.  Deinde lecta fuit epistola Ill. ac Rmi archiepiscopi Parisiensis, monasteria de Trappa, de Claretis, necnon monachos et monasteria S. O. recommendans, occasione cuius requisivit Promotor ut priores et confessarii S. O. instituerentur a patribus immediatis de consilio et consensu Visitatorum seu Vicariorum generalium, et ut recursus recta haberetur ad Visitatores. Circa quod Capitulum generale obedire volens *Brevi* reformationis Alexandri PP. VII, quo praecipitur in virtute s. obedientiae Ordinis nostri superioribus ut S. O. non modo protegere ac zelo charitatis complecti, verum etiam diffundere et propagare pro viribus studeant, mandat patribus immediatis ut non instituant priores in monasteriis commendatis et confessores in monasteriis monialium S. O. nisi de consilio et consensu Visitatoris provinciae in qua sunt monasteria. Insuper mandat prioribus et ceteris personis eiusdem S. O. ut recta ad Visitatores suos recurrant, salvo iure appellationum ad patrem immediatum de Visitatore. 146.  Allegans idem D. Promotor memorati Ill. D. archiepiscopi Parisiensis praeclara de Ordine nostro merita, petiit pro eodem communicationem suffragiorum Ordinis. Petitioni annuit Capitulum generale et eum ad dictam communicationem gratanter admittit. 147.  Similiter participationem suffragiorum concessit Capitulum generale Ill. D. Mahuet, ministro et secretario Status Seren. Ducis Lotharingiae. 148.  Post haec R. D. abbas de Petris reddidit computuum rationem, quos Capitulum generale approbavit ab examinatoribus eorum subscriptos. 149.  Ad computus contributionum exactius faciendos mandat Capitulum generale Vicariis generalibus, ut in singulis monasteriis repraesentari sibi faciant apochas et contributionum registra, ut videant quid ex dictis contributionibus Capitulo generali solvendum restet, et quantum in futurum solvere debeant, et proximo Capitulo generali faciant relationem, et contributiones quas exigent a monasteriis provinciae suae annuatim mittent ad cellerarium Cistercii, qui eas reponet in arca sub tribus clavibus, de qua pecunia respondebit monasterium Cistercii Capitulo generali. 150.  Referente R. D. de Chalocheio statum collegii Tholosani, subiunxit R. D. Promotor illud collegium primitus ad Capitulum generale pertinuisse, tractu vero temporis ab abbatibus de Grandi sylva usurpatum esse, sed indefessa cura Rmi D. N. moderni, obtento super hoc magni consilii Regis christianiss. arresto, iurisdictioni Capituli generalis restitutum fuisse, cuius causa Rmo D. N. multum debere Ordo noster grate recognoscit. 151.  Horis pomeridianis, habito Diffinitorio more solito, R. D. abbas de Parisio retulit statum monasteriorum vicariatus Provinciae a D. Blasio Léaulté [Leaulté] missum, et facta mentione clausurae monialium, mandat Capitulum generale Vicario generali eiusdem provinciae ut per omnes iuris et iustitiae vias strictam introducat clausuram in monasterio S. Petri de Almanara. 152.  Supplicatio D. Nicolai Bonnet ut sibi assignetur habitatio in certo monasterio et pensio a suae professionis monasterio solvenda, exauditur, et a Capitulo generali ipse remittitur ad monasterium Belliloci, cum pensione solvenda a cellerario abbatiae Clariloci usque ed tres menses ibi mansurus. 153.  Ad requisitionem R. D. Promotoris de imponenda taxa pro reparatione aedificiorum collegii Tholosani super monasteria provinciarum vicinarum, mandat Capitulum generale Vicario generali provinciae Tholosanae et dicti collegii Provisori, ut taxas iam alias factas, curent colligi et collectas in praefatum usum pecunias in manus notabilis civis Tholosani a supremo senatu Tholosano deputati consignent. 154.  Compilationem aliquot statutorum factam pro felici regimine monasteriorum Ordinis in Bohemia, Moravia et utraque Lusatia, generale Capitulum confirmat, exceptis articulis ad marginem reprobatis, donec compilatio statutorum mox publicanda pro toto Ordine fiat in plenaria Ordinis potestate. 155.  Electionem, confirmationem et installationem de persona R. D. Benedicti Litwerig, monasterii Ossecensis professi Ordinis nostri in abbatem eiusdem monasterii, Capitulum generale laudat, approbat et confirmat in plenaria, *etc.* 156.  Idem de persona R. D. Petri Richter, monasterii Neocellensis professi, in abbatem eiusdem loci. 157.  Idem de persona R. D. Edmundi Rogerii, monasterii Zarensis professi, in abbatem eiusdem monasterii. 158.  Idem de R. D. Stanislao Prinsach, monasterii Altovadensis, in abbatem eiusdem loci. 159.  Electionem… *etc.* de persona vener. sororis Barbarae Wodieskin monasterii S. Mariae Ordinis nostri professae, in abbatissam eiusdem monasterii, generale Capitulum laudat … *etc.* 160.  Ad idem, de persona vener. sororis Marthae Fanneriae, monasterii Mariae Vallensis professae, in abbatissam eiusdem monasterii. 161.  Idem de persona vener. sororis Odiliae Hensdkelin, monasterii Mariae Stemensis professae, in abbatissam eiusdem monasterii. 162.  Sedlicense negotium ratione paternitatis immediatae remittitur ad sequens Capitulum. 163.  Die 27 maii, missa celebrata a R. D. de Marcilliaco in pontificalibus, et habito Diffinitorio RR. DD. de Hemmenroda et de Charitate retulerunt petitiones RR. DD. deputatorum Congregationis Coronae Arragonum et Navarrae, in Diffinitorio, circa quas Capitulum generale dispensat de uno anno circa annos professionis eorum qui eligentur in abbates, causa cognita et approbata in Capitulo provinciali. 164.  Omnes missae conventuales applicentur pro intentione generali vel speciali Ordinis. 165.  Feria V, VI et sabbato Sancto in capitulo legantur capita regulae secundum ordinem. 166.  Festa B. M. V. singulariter concessa pro Hispania, fiant in monasteriis nostris sub ritu duarum missarum maiorum. 167.  De officiis sanctorum qui specialiter coluntur in aliquibus monasteriis nostriis [nostris] Coronae Arragonum et Navarrae, statuit Capitulum generale ut in codice separato ponantur illa officia quae non apponent ad calcem *Breviarii*, et quae non recitabunt nisi prius a Rmo D. N. revideantur et approbentur. 168.  Capitulum generale mandat Procuratori generali in Curia ut a SS. D. N. quamprimum obtineat privilegium communicationis privilegiorum aliorum Ordinum et Congregationum. 169.  Conceditur monasterio de Petra festum s. Innocentii martyris sub ritu duarum missarum maiorum celebrari die 31 augusti. 170.  Item, conceditur monasterio monialium La Zaidia in civitate Valentiae, celebrare tam festum s. Barbarae quam s. Hildephonsi, sub eodem ritu. 171.  Quoad cultum imaginis Nostrae Dominae Desolatorum eaedem moniales se conformabunt aliis ecclesiis Valentiae. 172.  Annuit Capitulum generale petitioni R. D. abbatis de Rauda, ut in suo monasterio festum s. Barbarae sub ritu duarum missarum maiorum celebretur. 173.  Ad instantiam R. D. de Osseco conceditur participatio suffragiorum Excell. Domino Ioanni comiti de Clavis, consiliario sac. Caesareae Maiestatis et eius Ill. coniugi Barbarae. 174.  Occasione epistolae Ill. et Rmi episcopi Rupellensis scriptae Rmo D. N. super scandalis quae in monasterio de Gratia Dei, in sua dioecesi, a quibusdam monachis patrata sunt, Capitulum generale remittit illud negotium Vicario generali provinciae Pictaviensis, ut cognoscat, reformet et iudicet usque ad sententiam diffinitivam. 175.  Prohibet Capitulum generale omnibus religiosis Ordinis ne aliquis monachus alium nominet Dominum, id est *Monsieur*, et idem de monialibus decernitur. 176.  Renovantur statuta Ordinis contra calumniatores, diffamatores, scribentes ad episcopos, principes et potentes adversum superiores, recurrentes ad iudices saeculares, sub poenis in iisdem contentis. 177.  Statuit Capitulum generale quod ii qui ad iudices saeculares appellaverint et causa ceciderint, mulctentur poenis contentis in canonibus, et nostris statutis contra eos qui ad tribunalia saecularia appellarent, ultra quas poenas subibunt eas quae per sententiam iudicis saecularis decernuntur. 178.  Capitulum generale prohibet ne monachi et moniales litteras scribant, nec recipiant, absque licentia superioris. 179.  Innovans Capitulum generale statuta Ordinis nostri, prohibet ne superiores et monachi admittant ingressum mulierum ad loca regularia. 180.  Supplicanti R. D. abbati de Hemmenroda ut dedicatio suae ecclesiae incidens in primam iunii, propter octavas Ascensionis et Pentecotes [Pentecostes], transferatur in dominicam tertiam post Pentecosten, annuit Capitulum generale. 181.  Horis pomeridianis lectae sunt a R. D. Promotore litterae patentes Augustissimi Caesaris, clementissime concedentis ut abbatia B. M. de Paszto in Super. Hungaria, cum cunctis eiusdem abbatiae iuribus et immunitatibus, oppidis, villis, possessionibus, aliisque quibusvis pertinentiis Ordini Cisterciensi iure postliminii restituatur, et etiam ut R. D. Andreas Zolnaï, ob egregium in propagatione orthodoxae fidei zelum aliasque eius eximias virtutes a sacra Caesarea Maiestate donatus ea abbatia, expleta probatione novitiatus in monasterio Vellerhardensi in Moravia, dictam abbatiam administret. Hanc autem munificam Caesaream restitutionem et donationem non modo acceptat Capitulum generale, sed et cum summa gratiarum actione sacrae Caesareae Maiestati obligatissimum se recognoscit, et omnibus conditionibus in memoratis litteris expressis annuit, et praefatum D. Andream Zolnaï in abbatem pro monasterio B. M. V. de Paszto, expleto novitiatu et facta professione, instituit. 182.  His dictis et peractis, requirente R. D. Promotore, instituti sunt Visitatores seu Vicarii generales, et alii publici ordinis officiarii, videlicet : *In tota Italia et Insulis adiacentibus* : D. Stephanus Prinstet cum facultate subdelegandi. — *In Polonia, Prussia et Lithuania* : D. Ioannes abbas Androviensis. — *In Silesia* : R. D. Henricus Victorinus abbas Henricoviensis. — *In Moravia, Bohemia, et Lusatia* : R. D. Andreas abbas Plassensis, cum facultate subdelegandi in casu infirmitatis. — *In utraque Austria et Hungaria* : R. D. Marianus abbas S. Crucis. — *In Carinthia et Carniola* : R. D. Iacobus Rhunensis. — *In Congregatione Super. Germaniae* : R. D. Stephanus abbas de Salem. — *In Infer. Germania* : R. D. Robertus abbas de Hemmenroda, cum facultate subdelegandi. — *In Suevia* : R. D. Rogerius abbas Caesariensis. — *In Franconia* : R. D. Candidus abbas de Ebraco. — *In Helvetia, Brisgoia et Alsatia* : R. D. Ulricus abbas de S. Urbano. — *In Bavaria* ; R. D. Candidus abbas Raitenhaslensis. — *In principatu Leodiensi* : R. D. Emmanuel abbas de Alna. — *In Belgio Hispano* : R. D. Lucas abbas de Dunis. — *In Belgio Gallico* : R. R. Ioseph abbas de Claromarisco. — *In Congregatione Coronae Arragonum et Navarrae* : R. D. Eugenius abbas Leyerensis. — *In ducatu Burgundiae* : D. Petrus Henriot prior titularis de Directa valle. — *In comitatu Burgundiae* : D. Edmundus confessarius monialium de Battanto. — *In Sabaudia* : R. D. Ioannes Antonius abbas de Stamedio, cum facultate subdelegandi. — *In Lotharingia* : R. D. Franciscus abbas de Ponte frigido. — *In Campania* : R. D. Carolus abbas de Valle dulci. — *In Insula Franciae* : Rmus rogatur a Capitulo generali ut hanc Insulam visitet. — *In Normannia* : R. D. Benedictus abbas de Fulcardimonte. — *In Andegavia, Cenomania et Turonia* : D. Philibertus Donet prior de Claritate. — *In Britannia minori* : R. D. Melchior abbas de Precibus. — *In Pictavia* : R. D. Laurentius abbas de Pinu. — *In Burdegalensi provincia* : D. Guillelmus Bouhier prior de Obazina. — *In provincia Ruthenensi* : D. Ioannes Baptista Moreau prior de Custodia Dei. — *In Tholosana provincia* : D. Hieronymus Guillaume prior de Ardorello. — *In provincia Provinciae* : D. Ludovicus Guillemeau prior de Bonoloco. — *In Delphinatu, Bugesio et Bressia* : D. Philippus Lejuge de Bonavalle Viennensi. — *In Arvernia* : D. Nicolaus de la Barrière prior de Feneriis. — *In Biturgia et Marchia* : D. Iacobus Ardelu prior de Loco regio. — *In provincia Picardiae* : D. Claudius Crescent prior de Bello prato. 183.  *In Insula Franciae, Picardia, Campania, S. O.* : R. D. Paulus abbas de Charmeya. — *In Pictaviensi, Burdegalensi et Insulis adiacentibus S. O.* : R. D. Petrus abbas de Columba. — *In Britannia minori, Normannia, Andegavia S. O.* : R. D. Melchior abbas de Precibus. — *Procurator gener. in Curia romana* : D. Stephanus Prinstet. — *Procurator gener. in Gallia* : R. D. Ludovicus abbas de Charitate. 184.  Die 28 maii, pomeridianis horis, congregato Diffinitorio, lecta sunt acta supra scripta et subsignata. Fr. Nicolaus abbas generalis Cisterciensis, fr. Claudius abb. de Firmitate ; fr. Orontius abb. Pontiniaci [Pontigniaci] Ordinis pater primarius ; fr. Bouchu abb. Claraevallis abb. primarius Ordinis ; fr. Benedictus abb. Morimundi pater dicti Ordinis primarius ; fr. Franciscus abb. S. Sulpitii ; fr. Petrus abb. de Barberio ; fr. Petrus abb. de Columba ; fr. Laurentius abb. de Pinu ; fr. Minault abb. de Valle dulci ; fr. Petrus de Baudeloo ; fr. Stephanus Girardin abb. de Bello becco ; fr. Benedictus abb. Fulcardimonte ; fr. Robertus abb. in Hemmenroda ; fr. Claudius abb. de Parisio ; fr. Ludovicus abb. de Charitate ; fr. Emmanuel Noville abb. de Alna ; fr. Uldaricus abb. de S. Urbano ; fr. Iosephus Melchior de Serene abb. de Precibus ; fr. Franciscus abbas de Ponte frigido ; fr. Benedictus abb. de Osseco in Bohemia ; fr. Ludovicus abb. de Lubens ex Silesia ; fr. Basilius abb. de Maris stella ex Helvetia ; fr. Ioannes Antonius abb. de Marciliaco ; fr. Hieronymus abb. de Pietate ; fr. J. Vireau abb. de Novo Castro notar. Capituli generalis ; fr. Bernardus abb. de Rauda notar. Capit. gener. 185.  Soluta ultima feliciter sessione in Diffinitorio ex eo iverunt ad Capitulum Rmus D. N. adm RR. DD. quatuor primi abbates, RR. DD. abbates aliique ad hoc Capitulum convocati, necnon conventus Cistercii. Quibus omnibus consedentibus lecta sunt acta Capituli generalis superscripta. Tum Rmus D. N. concionem habuit ; absolutioneque ab eo facta fundatorum, benefactorum, abbatum, fratrum nostrorum in Domino defunctorum, hymnus *Te Deum laudamus* cantatus est ad sonitum campanarum, processionaliter procedentibus omnibus ad ecclesiam. Quo finito, versibus et oratione ab eodem Rmo D. N. dictis, idem Rmus D. N. omnes dimisit. Sic signatum : fr. J. Vireau abbas Novi Castri, notar. Cap. gener. Fr. Bernardus abbas de Rauda, notar. Cap. gener. Fr. Petrus Henriot, notar. cap. gener. — Fr. Stephanus Prinstet, notar. Cap. gener. 